怀音赋
张缵 (NanBei)
伊宗周之令望，巡召南而述职。襟带郧夏之乡，宣条江汉之域。服诗书于怀袖，抱仁义于胸臆。总九德以栖身，横四溟而抚翼。循微躬之末迹，谬驰传于衡嶷。由洞庭而左转，指酃醴而为期。仰芳尘于夏汭，路将近而弥滋。棹陵波以遄务，舟望浦而倦迟。自清光之未觏，逾一纪以历兹。敢凭情于往昔，逢君恩之未遗。陪桂苑之良游，接兰台之高会。既醉酒以饱德，亦倾羞而缓带。感平原之爱客，伤岐路之难留。恋西园之馀赏，泣南浦之徂舟。结烦言于将赠，情有重乎琳球。顾龙门其不见，过夏首而西浮。申服义之未沫，长记言于还邮。